O, vrijeme, stani čas!

 (Lamartine)

 Neki dan sam, nepotrebno trateći slobodno vrijeme na društvenim mrežama naišla na zanimljiv citat: „Vrijeme je sporo, za one koji čekaju. Vrijeme je brzo, za plašljive. Vrijeme je dugo, za one koji tuguju. Vrijeme je kratko, za one koji se raduju. Za one koji vole, vrijeme ne postoji.“ Tada sam malo zastala i promislila što je zapravo vrijeme, što ono donosi, ali i odnosi…

 Svakog dana na raspolaganju imamo 24 sata, 1440 minuta i 86400 sekundi koje trebamo pametno potrošiti jer vrijeme je novac kojeg ti trebaš iskoristiti,a ne netko drugi. Taj se novac sastoji od prošlosti koja je povijest, budućnosti koja je tajna, ali i sadašnjosti pa se lako može zaključiti zašto se sadašnje vrijeme zove prezent. Sadašnjost je varljiva. Traje jedan tren i, kad trepneš, već je nema. Tako je i sa životom. No, jesmo li mi doista svjesni da vrijeme leti kao brzi vlak iz kojeg je nemoguće iskočiti i vratiti se? Neki ljudi žive za to vraćanje u prošlost u kojoj su bili mnogo sretniji i njihova budućnost nema smisla. Vrijeme im teče sporo. Žele se predati. Dati vremenu da ih proguta do kraja, pošto nas sve ionako nagriza. Tako je i s nesretnima, zaboravljenima, ludima… A oni radosni, zaljubljeni, zadovoljni žude da brzo vrijeme prolazi što sporije kako bi uživali. Koliko puta u sebi izreknu: „O, vrijeme, stani čas!“, no nema koristi. Možda bi trebali to izustiti s jakom vjerom da će se ostvariti.

 Mnogi ljudi su izmislili milijune načina da vrijeme prođe, a ni jedan jedini da se zaustavi. Stoga, uživajmo u vremenu,koje traje jedan čas, jer svaki trenutak je dragocjen i nikada se neće vratiti.

 Ivana Kolarić, 2.b